b'\n_START_ARTICLE_\nComuna Dumbrava Ro\xc8\x99ie, Neam\xc8\x9b\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen partea central\xc4\x83 a jude\xc8\x9bului, pe malul st\xc3\xa2ng al Bistri\xc8\x9bei, imediat la sud-est de municipiul Piatra Neam\xc8\x9b. Este traversat\xc4\x83 de \xc8\x99oseaua na\xc8\x9bional\xc4\x83 DN15, care leag\xc4\x83 Piatra Neam\xc8\x9b de Bac\xc4\x83u, \xc8\x99i de \xc8\x99oseaua jude\xc8\x9bean\xc4\x83 DJ157, care o leag\xc4\x83 spre vest de Piatra Neam\xc8\x9b (unde se termin\xc4\x83 \xc3\xaen DN15), \xc8\x99i spre est de Dochia, M\xc4\x83rgineni, F\xc4\x83urei, Trife\xc8\x99ti \xc8\x99i Horia (unde se termin\xc4\x83 \xc3\xaen DN15D). Prin comun\xc4\x83 trece \xc8\x99i calea ferat\xc4\x83 Bac\xc4\x83u-Bicaz, pe care este deservit\xc4\x83 de halta de mi\xc8\x99care Dumbrava.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Dumbrava Ro\xc8\x99ie se ridic\xc4\x83 la 6.759 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 7.182\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (95,07%). Pentru 4,65% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (93,74%). Pentru 4,68% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna purta denumirea de V\xc3\xa2n\xc4\x83tori-Dumbrava Ro\xc8\x99ie, f\xc4\x83cea parte din plasa Piatra-Muntele a jude\xc8\x9bului Neam\xc8\x9b \xc8\x99i era format\xc4\x83 din satele Cutu, Dumbrava Ro\xc8\x99ie, Izvoarele, Poeni, V\xc3\xa2n\xc4\x83tori \xc8\x99i V\xc4\x83leni, cu 1725 de locuitori. \xc3\x8en comun\xc4\x83 func\xc8\x9bionau patru mori de ap\xc4\x83, o \xc8\x99coal\xc4\x83 \xc8\x99i dou\xc4\x83 biserici. Anuarul Socec din 1925 o consemneaz\xc4\x83 \xc3\xaen plasa Bistri\xc8\x9ba a aceluia\xc8\x99i jude\xc8\x9b, av\xc3\xa2nd 2768 de locuitori \xc3\xaen satele Cutu, Dumbrava Ro\xc8\x99ie, Izvoarele, V\xc3\xa2n\xc4\x83tori \xc8\x99i V\xc4\x83leni. \xc3\x8en 1931, comuna a primit numele de Dumbrava Ro\xc8\x99ie \xc8\x99i a devenit comun\xc4\x83 suburban\xc4\x83 a comunei urbane Piatra Neam\xc8\x9b; ea era atunci format\xc4\x83 din satele Cutu, Dumbrava Ro\xc8\x99ie, Izvoare \xc8\x99i V\xc3\xa2n\xc4\x83tori._NEWLINE_\xc3\x8en 1950, comuna a trecut \xc3\xaen administrarea ora\xc8\x99ului regional Piatra Neam\xc8\x9b din regiunea Bac\xc4\x83u. \xc3\x8en 1968, a redevenit comun\xc4\x83 suburban\xc4\x83 a municipiului Piatra Neam\xc8\x9b, statut pe care l-a avut p\xc3\xa2n\xc4\x83 \xc3\xaen 1989, c\xc3\xa2nd s-a renun\xc8\x9bat la conceptul de comune suburbane, iar comuna a fost subordonat\xc4\x83 direct jude\xc8\x9bului Neam\xc8\x9b.\n_START_SECTION_\nMonumente istorice\n_START_PARAGRAPH_\nDou\xc4\x83 obiective din comuna Dumbrava Ro\xc8\x99ie sunt incluse \xc3\xaen lista monumentelor istorice din jude\xc8\x9bul Neam\xc8\x9b ca monumente de interes local, ambele fiind clasificate ca situri arheologice: a\xc8\x99ezarea din secolele al VIII-lea\xe2\x80\x93al IX-lea de \xe2\x80\x9ela \xc8\x98coal\xc4\x83\xe2\x80\x9d (satul Br\xc4\x83\xc8\x99\xc4\x83u\xc8\x9bi); \xc8\x99i situl de \xe2\x80\x9ela Izvoare-ferma Plantavorel\xe2\x80\x9d din satul Izvoare, sit ce cuprinde urmele unor a\xc8\x99ez\xc4\x83ri din neolitic (cultura pre-Cucuteni, fazele II \xc8\x99i III) \xc8\x99i eneolitic, precum \xc8\x99i necropole din secolul al IV-lea e.n. \xc8\x99i secolele al XIII-lea\xe2\x80\x93al XIV-lea.'